төлевилел

Тыва Республикага 2024–2033 чылдарда тыва дылдың хөгжүлдезинге күрүне деткимчезиниң

ЭЧИС СОРУЛГАЛАРЫ

**I. Ниити чүүлдер**

Тыва дылдың туружун Тыва Республиканың Үндезин хоойлузунда (2001 ч.) болгаш «Тыва Рес­публикада дылдар дугайында» деп Тыва Респуб­ликаның хоой­лузунда (2003 ч.) орус дыл-биле чергелештир күрүне дылы кылдыр быжыглаан.

Тыва Республиканың күрүне дылдарының бирээзи болур тыва дылдың хөгжүлдезинге күрүне деткимчезиниң Эчис сорулгалары (улай – Эчис сорулгалар) дээрге тыва дылды деткиириниң узун үеде планнаашкынының уг-шиин айтыр системазы болур.

Эчис сорулгаларның салдынганының ужуру – тыва дылдың хөгжүлдезин деткиириниң, ооң ниитилелде хүлээлгелерин калбартырының болгаш алдар-адын бедидериниң, тыва дылдың нормаларын хөгжүдүп, сөс курлавырын кадагалавы­шаан, сайзырадырының база тыва—орус, орус—тыва ийи талалыг билингвизмни чедип алыр талазы-биле күрүне болгаш тус чер чагыргаларының, хоой­лужудулга, эртем болгаш өөредилге албан черлериниң, хөй-ниити каттыжыышкыннарының болгаш хамаатыларның демниг ажыл-чорудулгазын чедип алыры болур. Эчис сорулгалар Тыва Респуб­ликада дыл политиказының боттанырынга сонуургалдыг субъектилерниң күжениишкиннерин углап, мөөңнеп, ажыл-чорудулгазын идепкейжидеринче угланган.

Ук Эчис сорулгалар Россия Федерациязының Конституция­зының (1993, 2020), Тыва Республиканың Үндезин хоойлузунуң (2001) чүүлдеринге, «Россия Федерациязының чоннарының дылдарының дугайында» Россия Федерациязының Хоойлузунга (1991), 2025 чылга чедир Россия Федерациязының нацио­нал политиказының күрүнениң Эчис сорулгаларынга, «Тыва Республикада дылдар дуга­йында» Тыва Республиканың Хоойлузунуң (2003) чүүлдеринге үндезилеп тургустунган болгаш, Россия Федерациязының болгаш Тыва Республиканың дыл политиказында тыва болгаш орус дылдарның аразында харылзааларның хөгжүлдезиниң кол чүүлдерин сагып турар.

Эчис сорулгаларның **үндезиннери**:

1) тыва дыл дээрге тыва чоннуң культуразының быжыг хөг­жүлдезиниң чугула курлавыры болгаш национал бот-медерелиниң кол үндезини дээрзинге даяныр;

2) Тыва Республиканың девискээринге тыва литературлуг дылды хөгжүдер база ооң байып хөгжүүрүнүң кол курлавыры болур диалект хевирлерин камгалаар талазы-биле ажылдаар;

3) амгы ниитилелдиң аңгы-аңгы чоннар аразында бот-боттарын билчип амыр-тайбың хөгжүүрүнүң магадылалы болур тыва–ор­ус, орус–тыва ийи талалыг билингвизмни (ийи дылды эки билирин) чедип алырынга күрүнениң деткимчези албан деп турушту ээлээр;

4) дыл политиказының шупту субъектилериниң сонуургалдарын барымдаалаар болгаш республикада дыл политиказының кол угланыышкыннарын боттандырып чорударда, ниитилелди, хамаатыларны, хөй-нии­ти база эртем, коммерциялыг, коммерциядан дашкаар албан черлерин болгаш каттыжыышкыннарын киириштирер;

5) дыл болгаш культура талазын деткиири-биле Тыва Республиканың девискээринден дашкаар чурттап турар этниктиг тывалар болгаш Россия­ның өске-даа чоннары-биле харылзааларны калбартып хөгжүдеринче угланыр.

Эчис сорулгаларның **күүседикчилери**: Тыва Республиканың Чазаа, Тыва Респуб­ликаның Дээди Хуралы, Тыва Республиканың Саң-хөө яамызы, Тыва Республиканың Өөредилге яамызы, Тыва Республиканың Чурагайлыг сайзыралының яамызы, Тыва Республиканың Культура яамызы, Тыва Респуб­ликаның Көдээ ажыл-агый болгаш аъш-чем яамызы, Тыва Рес­публиканың Кадык камгалал яамызы, Тыва Республиканың Орук-транспорт комплекизиниң яамызы, Тыва Республиканың Эртем талазы-биле агентилели, Тыва Республиканың нациялар ажыл-херээниң талазы-биле агентилели, Тыва Республиканың аныяктар ажыл-херээниң талазы-биле агентилели, Тыва Республиканың Чазааның чанында Тываның гуманитарлыг болгаш тускай социал-экономиктиг шинчилелдер институду, Тываның күрүне университеди, Россияның эртемнер академия­зының Сибирьде салбырының Тываның бойдус байлаан бүрүн шиңгээдириниң институду.

**II. Тыва дылдыӊ амгы ниитилелде ажыглалы**

Тываныӊ Чазааның Даргазыныӊ «Тыва дыл дугайында» доктаалы (2016) ёзугаар тыва дылды Тыва Республиканың күрүне дылы кылдыр кадагалап алыр, деткиир болгаш сайзырадыр сорулга-биле чылдыӊ-на ноябрь 1-де Тыва дыл хүнүн демдеглеп эрттирип турар апарган.

Тыва дыл – түрк дылдарныӊ бирээзи болбушаан, Тыва Республиканыӊ үндезин чурттакчылары – тываларныӊ төрээн дылы. Олар Тыва Рес­публикадан дашкаар Россия Федерациязыныӊ Красноярск крайының Усинск сумузунда, Соӊгу-Барыын Моолда болгаш Кыдаттыӊ Синьцзянь-Уйгур автономнуг округунда чурттап чоруур. 2020 чылдыӊ бүдүн Россияныӊ чоннарыныӊ чизезинде айытканы-биле алырга, Россия Федерациязында ниитизи-биле 303 муӊ тывалар чурттап чоруур; оларныӊ аразындан 249 муӊ азы 82,35 хуу кижи тыва дылдыӊ эдилекчилери бис деп боттарын санап турар; 248 муӊ кижи хүн бүрүде амыдыралында тыва дылды ажыглап турар; 281 муӊ тыва кижи (93 хуу) орус дылды билир.

XX чүс чылда (1930) латин үжүкке үндезилээн тыва бижик тыптып келгенинден бээр тыва дыл өөредилгениӊ, солун-сеткүүлдүӊ болгаш ном-дептерниӊ дылы болу берген. 1943 чылда тыва бижикти орус графикаже шилчиткен. 1960 чылдарда тыва литературлуг дыл тургустунуп келген. Тыва дыл шүүгү ажылынга ажыглаттынып эгелээн, чечен чогаал, парлалга, албан-херек болгаш эртем стильдери сайзыралды алган. Ол үеде-ле тыва дылдың эртем грамматикалары болгаш кол сөстүктери ажылдап кылдынган.

ХХ чүс чылдыӊ 80 чылдарынга чедир национал школаларның 1–7 класстарынга өөредилге дылы кылдыр тыва дылды ажыглап турган. Ооӊ-биле чергелештир 50 чылдарныӊ эгезинден тура орус дылдыг школаларның 8–10 класстарынга болгаш ортумак өөредилге черлеринге орус дыл өөредилге дылы болу берген. Түӊнеп чугаа­лаарга, Тыва Республиканыӊ девискээринге 2015 чылга чедир тыва дыл ниитилелдиӊ шупту адырларынга бодунуң хүлээлгелерин күүседип турган.

Амгы үеде тыва дылдыӊ ниитилелде ажыглаттынып турарының дугайында шинчилелдер дараазында түңнелдерни көргүскен:

**1. Хоойлужудулга адыры**

1.1. *Хоойлужудулга адырында тыва дылдың ажыглалын хандырып турары.* Россияның дылдар политиказы Россия Федерациязыныӊ Конституция­зыныӊ үндезиннеринге (1993; 2020), Россия Федерациязыныӊ делегейниӊ эрге-ажыктары болгаш делегей керээзинде ниити бадылап хүлээп алган дүрүмнеринге база нормаларынга (1991; 2020), «Россия Федерациязыныӊ күрүне дылдарыныӊ дуга­йында» (2014) хоойлуларынга, ол ышкаш Россия Федерациязыныӊ субъектилериниӊ дылдар дугайында хоойлуларынга, федералдыг база регионалдыг иштики хоойлу, актыларынга даянып турар.

1990 чылда хүлээп алдынган «Тыва АССР-ниӊ дылдар дугайында» хоойлузунда Тыва Респуб­ликаныӊ девис­кээринге тыва дыл күрүне дылы болур дээрзин айыткан. 2003 чылда «Тыва Республикада дылдар дугайында» хоойлузунда Тыва Республиканыӊ девискээринге тыва биле орус дылдар күрүне дылдары кылдыр доктааттынган (2-ги чүүл). Ынчалза-даа амгы үеде тыва дылдыӊ бодунуӊ ниитилел хүлээлгелерин күүседип турарыныӊ дуга­йында айтырыг чидигленип келген. Шак мындыг байдалдыӊ чылдагаан­нары: Тыва Рес­публиканыӊ девискээринде күрүне дылдарының бирээзи болур тыва дылда ажыглалыныӊ дугайында хоойлу-дүрүмнерниң чедир күүсеттинмейн турарында; тыва дылды деткиир талазы-биле чоруп турар ажылдарның чурумчуттунмааны; тыва дылды сайзырадырының Күрүне программаларыныӊ акшаландырыышкыныныӊ болур-чогууру-биле хандыртынмайн турарында; 2009 чылдан эгелеп Россия Федерациязыныӊ Федералдыг өөредилгениӊ күрүне стандарттары ёзугаар өөредилге системазын чаңгыс аайлаанында.

1.2. *Хоойлужудулга адырында тыва дылдыӊ ажыг­лалы.* Тыва Республиканың Дээди Хуралыныӊ (парламентизиниӊ) бадылаан хоойлуларын тыва дылда албан ёзу https://khural.rtyva.ru сайтызында салып турар. Ук эрге-чагырга органыныӊ бадылааны Доктаалдарны орус дылда салып турар (https://khural.rtyva.ru/docs/resolutions/11821/).

**2. Күүседикчи эрге-чагыр­га болгаш шүүгү ажыл-чорудулгазыныӊ адыры**.Күүседикчи эрге-чагырга адырында ажыл-херек чорудулгазы хөй нуруузунда орус дылда чоруп турар. Тыва Республиканыӊ Чазааныӊ, тус чер чагыргаларының албан ёзу сайтыларында бүгү доктаал-саавырларны салып турар-даа болза, оларның аттары тыва, а сөзүглели орус дылда бижиттинген. Чижээлээрге: Указ – *Чарлык*, Постановление – *Доктаал*. Оларның чамдыызын “Шын” солунга тыва дылда парлап үндүрүп турар.

Шүүгү системазында тыва дыл кызыгаарлыг ажыглаттынып турар.Орус дылды билбес кижилерге чогуур доктаал-саа­вырларны оларның төрээн дылынче очулдуруп бээрин шүүгү Россия Федерациязының хоойлуларынга дүүштүр хандырып берип турар. Ук ажыл-чорудулгага юристерниң боттарының ажылдап кылып алганы тыва терминнери ажыглаттынып турар. Ынчангаш тыва дылда тускай терминнерниң чаӊгыс аай системазын ажылдап кылгаш, албан-херек стилин эртем талазы-биле өөренип көөрү негеттинип турар.

3. **Өөредилге адыры.** Өөредилге адырынга төрээн дылын ажыглаары дээрге төрээн дылын кадагалап арттырып алырыныӊ болгаш ону дараазында салгалдарга дамчыдып бээриниӊ кол магадылалы болур. Тыва Республикада 2018 чылдан эгелеп тыва дыл өөредилге дылы эвес апарган.

Тыва Республиканың Өөредилге яамызының медээ­лери-биле алырга (2022), республикада 207 школа назыны четпээн уругларныӊ өөредилге албан черлери ажылдап турар, ында 23 муң хире чаштар бар. Оларныӊ 95 хуузу (21535 кижи) тыва омактыг чаштар болуп турар. Тыва дылга өөредилге-методиктиг база эртем-методиктиг үделге талазы-биле системалыг ажыл чорудулганың чогундан школа назыны четпээн уруг­лар өөредилгезиниӊ албан черлеринде өөредилге болгаш кижизидилге ажылы орус дыл кырында чоруттунуп турар болган. 2019 чылдан эгелеп школа назыны четпээн уругларныӊ өөредилге албан черлеринде чүгле күзелдиг улуска төрээн (тыва) дылын сайзырадыр талазы-биле неделяда 1–2 катап 10–15 минута кичээлдерни эрттирер кылдыр киирген. Бо ки­чээ­л­дер болур-чогуур эртем-методиктиг долу хандырылга чок эртип турар. Тываныӊ күрүне университединде школа назыны четпээн уругларныӊ, эге чаданыӊ өөредилге албан черлеринге төрээн (тыва) дылга өөредир болгаш кижизидер башкыларны өөредип белеткевейн турары илерээн.

Өөредилгениӊ эге чадазында национал-регионалдыг кезектиң утка-шынарын ажылдап кылганы кошкак болуп турар. «Төрээн (тыва) дыл» база «Литературлуг номчулга» деп номнар федералдыг өөредилге номнарыныӊ даӊзызында тыва дылдыӊ дидактиктиг шугуму-биле кирип турар-даа болза, оларга хамаарыштыр долу эртем-методиктиг ажылдар чок болуп турар. 2022 чылда чүгле 1-ги, 2-ги класстарга «Хүрээ­лел» биле «Математика» деп номнарны тыва дылче очулдургаш, парлап үндүрген. Айыттынган чылдагааннарның уржуундан амгы үеде ниити өөредилгениӊ шупту чадаларында өөредилге чүгле орус дылда чоруп турар, а тыва дыл болгаш чогаалды чүгле өөренир эртем кылдыр киирген.

Республиканыӊ школаларыныӊ хөй кезии Өөредилгениӊ Федералдыг күрүне стандарттарыныӊ (ӨФКС) чаарттынган хевириниң өөредилге планы-биле ажылдап турар. Ук планның 3-кү вариантызында 2023 чылдан эгелеп эге болгаш ниити өөредилгениӊ тыва дыл, чогаал кичээлдерин өөредиринге 16 шакты аңгылаан. Ол дээрге орус дыл кичээлдеринге берген шактардан 4 катап эвээш, а даштыкы дыл кичээлдеринге көрдүнген шактардан 1,3 катап эвээш болуп турар.

Моон алгаш көөрге, өөреникчилерге төрээн (тыва) дылын чүгле эӊ бөдүүн деӊнелге шиӊгээдип алыр байдал тургустунган. Ынчангаш өзүп олурар салгалдар уруглар садтарынга, ниити билиг өөредилге черлеринге киргеш, ала-чайгаар орус дылче шилчий бээр. Ындыг байдал алызы барып тыва дылдыӊ чиде бээринге чедирер.

Тываныӊ күрүне университединде филология факультединде тыва дыл 44.03.05. Педагогиктиг өөредилге (ийи профильдиг) «Төрээн дыл, литература болгаш Даштыкы дыл (англи дыл)», 45.03.01 Филология «Ада-чурттуӊ филологиязы (орус биле тыва дылдар») деп профильдерниӊ өөренир эртеми болуп турар. Ук профильдерде кезек эртемнерни өөредириниӊ дылы база болуп турар. Педагогика колледжизи биле Кызылдың педагогика институдунда тыва дыл чогаалды башкылаарыныӊ методиказынга хамааржыр кезек эртемнер бар. Оларның тыва дылда эртем-методиктиг хандырылгазын бүрүнү-биле чедип алыры чугула.

Ынчап кээрге, уруглар садтарындан эгелеп ниити өөредилге черлеринде тургустунуп келген байдалдың чылдагааннары мындыг: тыва дылды өөредилге-кижизидилгениң дылы болбас кылдыр шиитпирлээни, тыва дылды өөредири болгаш башкылаарының эртем-методиктиг хандырылгазының чедишпези; тыва дыл, чогаал болгаш аас чогаалының өөредириниң, башкылаарының теоретиктиг үндезиннериниң ажылдап кылдынмааны; тыва дыл, чогаалды уруглар садтарынга эге школага башкылаар тускай эртемниг кадрларны ТывКУ-да белеткевейн турары.

4. **Эртем адырында**

4.1. *Тыва дылдың шинчилели*. Тыва дылдың диалектологиязы, лексиказы, лексикографиязы, грамматиказы, ол ышкаш тыва чогаал, аас чогаал талазы-биле шинчилелдерни Тыва Республиканың Чазааның чанында Тываның гуманитарлыг болгаш социал-экономиктиг тускай шинчилелдер институдунда, Тываның күрүне университединде чорудуп турар. Шинчилел ажылдары чоруттунуп турар-даа болза, тыва дылдың хөгжүп келген төөгүзү, лексика болгаш лексикографиязы, грамматиказы болгаш диалектологиязының айтырыглары амгы эртемниң туружундан чедир шинчилеттинмээн болуп артпышаан. Тыва дылдың амгы эртем «Грамматиказы» бо хүннерде бижиттинмээн болуп турар. Ф.Г. Исхаков, А.А. Пальмбахтың бижээни «Тыва дылдың грамматиказы: Фонетика болгаш морфология» 1961 чылда үнген. Ынчангаш эң чугула ажылдарның бирээзи бо хүнде бар грамматиктиг шинчилелдерниң түңнелдерин киирген «Тыва дылдың грамматиказын» бижии­ри болур.

Тыва дылдың кезектерин чугаага база аңгы-аңгы сөзүг­лелдерниң хевирлеринге ажыг­лаары-биле тыва дылды функционалдыг болгаш коммуникативтиг талазындан шинчилээри негеттинип турар. Бо ажылдың түңнелдери тыва дылды өөредириниң ужур-утказын тодарадырынга, башкылаашкын айтырыгларын шиитпирлээринге чугула.

Онза кичээнгей негеттинип турар чугула угланыышкын – социолингвистика. Тыва дылдың чер-девискээр, социал диалектилерин, билингвизмниң, бодунуң дылын чоорту чидирип, өске дылче шилчий бээриниң айтырыгларын шинчилээринге, тыва дылды төрээн болгаш ийиги дыл кылдыр өөренир аңгы-аңгы бөлүктерге өөредириниң эртем-методиктиг аргаларын ажылдап кылырынга болгаш орус дылды ийиги дыл кылдыр өөредириниң аргаларын тургу­зуп ажылдаарынга эргежок чугула. Тыва дылды сайзырадырынга, ооң шын бижилгезиниң база шын адалгазының дүрүмнерин тургузуп кылырынга тыва дылдың терминнер системазын база стильдерин шинчилээри улуг ужур-дузалыг. Стильдер талазы-биле шинчилел ажылдары аңгы-аңгы сөзүглелдерниң бижиттинеринге, тыва чечен чогаалдың жанрларының сайзыраарынга онза чугула черни ээлеп турар.

4.2. *Тыва дылдың эртемде ажыглалы*. XX чүс чылдың 80 чылдарынга чедир тыва эртем терминологиязы чогуур деңнелге ажылдап кылдынган турган. Тыва дылче очулдурттунган янзы-бүрү эртемнерниң өөредилге номнары үнүп турган. Амгы үеде тыва дыл чүгле тыва филология­га хамаарышкан эртем чүүлдеринде, өөредилге-методиктиг номнарда ажыглаттынып турар. Эртемниң өске адырларында шинчилел ажылдары орус дылда чоруттунуп турар. Ынчангаш тыва эртем стили болгаш эртем терминологиязы барык сайзыравайн турар.

5. **Массалыг информация чепсектериниң (МИЧ) адырында**. 2014 чылда республикага тыва дылда 20 солун үнүп турган. Амгы үеде 8 муң ажыг тиражтыг тыва дыл кырында чүгле «Шын» солун үнүп турар (1993 чылга чедир ооң тиражы 25 муң турган) (Бавуу-Сюрюн 2021: 441). «Тыва» КТРК тус черниң медээлериниң теле-дамчыдылгаларын орус-даа, тыва-даа дылда дең хемчээлдиг үеде эрттирип турар. «Тува 24» телеканал дамчыдылгаларын орус дылда чорудуп турар болгаш, тыва дылда чүгле чаңгыс дамчыдылгалыг. 1936 чылдан эгелеп Тывага радио-дамчыдылгалар орус болгаш тыва дылдарга чоруп турган, бөгүн кабельдиг радио-дамчыдылгазы ажыглаттынмайн барган. Тыва дылда бичии чаштарга база элээдилерге теле-, радио-дамчыдылгаларның чогу демдеглеттинип турар.

6. **Культура болгаш чечен чогаал адырында.** Тыва дыл сцена уран чүүлүнүң дылы: тыва дылда шиилерни көргүзүп, концерттерни эрттирип турар. «Тыва улустуң ёзу-чаңчылдарының, аас чогаал болгаш шеверлер төвү» тыва чоннуң культуразын катап тургузар талазы-биле чедиишкинниг ажылдап турар. Ынчалза-даа Тываның национал театрының, Тываның күрүне филармониязының репертуарларында уругларга болгаш элээдилерге шиилер, оюн-тоглаа эвээш эртип турар. Чалыы көрүкчүлерге шиилер бараалгадып турар албан че­ри – Ойнаар-кыстар театрында оюн-көргүзүглер колдуунда орус дылда чоруп турар.

Тываның ном үндүрер чери тыва чогаалчыларның чогаалдарын, аас чогаал номнарын, орус болгаш даштыкы классиктиг чогаалдарны тыва дылче очулдургаш, парлап үндүрүп турар. Ынчалза-даа 1970–1990 чылдарда номнар 15–25 муң санныг үнүп турган болза, бо хүннерде ооң саны 300–1000 кылдыр эвээжээн (Бавуу-Сюрюн 2021: 441). Уруглар литературазы база эвээш санныг үнүп турар.

Библиотекалар тыва дылда номнарның чурагайжыттынган хевирлерин интернет сайтыларында салып, номчукчуларга чедирип турар. Тываның К. Чуковский аттыг уруглар библиотеказы биле Тыва Республиканың библиотекалар ассоциациязы Президент грантызының деткимчези-биле 2022 чылдан эгелеп уругларга тыва номнарны чурагайжыттынган хевирлерже шилчидип турар. Тыва национал оркестрниң киржилгези-биле олар тыва тоолдарны аялгалыг аудио-номнар кылдыр кылып турарлар. А.С. Пушкин аттыг Национал библиотека база фондуларын чурагайжыдып турар.

Амгы үеде тыва дылда чечен чогаалдар, шиилер, уругларга уран-чечен болгаш долгандыр турар делегей дугайында сонуурганчыг чогаалдар бижип турар авторларның саны эвээш. Уругларга, элээдилерге, тыва дылды аңгы-аңгы деңнелдиг билир кижилерге таарыштыр бижиттинген чогаалдар шуут чок.

Культура албан черлери чурттакчы чоннуң тыва культурага сонуургалын оттурар, хаара тудар, өөредир хүлээлгелиг. Ынчалза-даа амгы үеде оларның республиканың өөредилге албан черлери-биле аразында харылзаалыг ажылдажылгазы кошкак болуп, чаштар болгаш элээдилер-биле системниг ажылы көзүлбейн турар.

7. **Шажын-чүдүлге адырында.** Тываның үндезин чурттакчылары буддизм шажынныг болгаш хам чүдүлгелиг. Шажын-чүдүлгеде дылдың хүлээл­гелери амгы үеде шинчилеттинмейн, хайгааралга алдынмайн турар. 2006 чылда христиан шажынының кол чогаа­лдары тыва дылче очулдуртунган болгаш парлаттынган. Хамнаашкын үезинде тыва дылды ажыглап турары билдингир. Хүрээлерде номчулгалар төвүт дылда чоруп турар. Буддизм талазы-биле хөй эвес санныг номнар тыва дылче очулдурттунган. А буддизм философиязынга хамаарышкан өөредиглер колдуунда англи дылдан орус дылче очулгалыг чоруп турар. «Тува 24» телеканалда неделяда чаңгыс катап сарыг шажын айтырыгларынга хамаарышкан дамчыдылга орус дыл кырында эртип турар.

8. **Делегей четкизи болгаш информастыг технологиялар адырында**. Делегей четкизиниң тывылганы база нептерээни-биле тыва дыл сан-чурагай делгеминде улус аразында харылзажыр дылдарның бирээзи апарган. Тыва дыл албан черлериниң сайтыларынга бодаарга социал четкилерде калбаа-биле ажыглаттынып турар. «Шын» солуннуң, «Тываның чогаалчылары» деп ийи сайтыдан өске чүгле тыва дылда бижип турар сайтылар чок деп болур. Оон өске сайтылар тыва дылда интерфейс чок база тыва дылда эвээш медээлерлиг. 2023 чылдың январь 10-нуң хүнүнде албан черлериниң сайтыларында тыва дылда медээлерниң хуузу мындыг: Тыва Республиканың Чазааның сайтызында – 45%, Тыва үндезин культура төвүнүң– 35%, Тыва национал школа хөгжүдер институттуң – 28,5 хуу, Тываның гуманитарлыг болгаш тускай социал-экономиктиг институдунуң – 8 хуу, А.С. Пуш­­кин ат­тыг нацио­нал библиотека­ның – 4,5 хуу, Өөредилге яамызының – 2,7 хуу, Культура яамызының – 2,3 хуу Экономиктиг сайзырал болгаш үлетпүр яамызының – 0,16 хуу. Ук сайтыларда медээлер баштай орус дыл кырынга үнүп кээр, оон медээ эргижиреп, чугула эвес апарганда, 1–2 хонганда тыва дылга очулгазы көстүп кээри тодараттынган. Ол чүүл респуб­ликаның интернет-делгеминде тыва дылдың барымдаа чок кызагдадып турарының херечизи.

Амгы үеде делегей четкизинде тыва дылга хамааржыр хөй эвес херекселдер бар: тыва дылда Википедия, онлайн-сөстүктер (тыва–орус, орус–тыва, тыва–англи), Тыва танал. Тыва дылга өөредип турар интернет-чепсектер болгаш тускайлаттынган сөстүктер барык чок. Ол ышкаш тыва дылдың тускай демдеглеттинген корпузу, онлайн-очулдурукчузу, шын бижилге хынаар системазы, тыва чугааны синтезтээр болгаш тодарадыр херекселдер тургустунмаан.

Тыва дылда мобильдиг сан-чурагайлыг кезек капсырылгалар бар: сөстүктер, чугаа номнары, Библия, хөгжүм дыңнаар болгаш киирип алыр капсырылгалар, тыва чаңчылдар дугайында капсырылгалар, кроссвордтар, Андроид биле iOS системаларында Тыва танал. Тыва дылды өөредир капсырылгалар чок, ынчангаш оларны кылыры негеттинип турар.

Делегей четкизиниң ужур-утказы амгы ниитилелдиң амыдыралынга хүнден хүнче улгадып олурар. Тыва Республиканың күрүне дылдарының бирээзи – тыва дылдың республикага хамааржыр интернет-делгеминде дең эргелиг ажыглаттынарын чедип алырынга күрүнениң болгаш ниитилелдиң деткимчезиниң дугайында айтырыг тургустунуп келир. Ынчангаш тыва дылдың Делегей четкизинде барын база кайы хире ажыглаттынып турарының дугайында айтырыг сайгарттынар болгаш шинчилеттинер ужурлуг. Амгы үеде Тываның гуманитарлыг болгаш тускай социал-экономиктиг шинчилелдер институду «Тыва дылдың 2023–2032 чылдарда чурагайлыг хөгжүлдези» деп планны тургузуп алган. Ооң кол сорулгазы – тыва дылды чурагайжыдарының талазы-биле ажыл чорудуп турар албан черлериниң болгаш аңгы кижилерниң ажылын чаңгыс аайлаары болгаш мөөңнээри; «Тыва дылдың национал корпузун» база ол ышкаш ниитилелде болгаш Делегей четкизинде тыва дылдың ажыглалын делгемчидер өске-даа сан-чурагайлыг продуктуларны ажылдап кылыры болур.

9. **Өске албан ёзузу-биле доктааттынган адырларда** (көдээ ажыл-агый, кадык камгалал, экономика, транспорт, садыг болгаш оон-даа өске адырларда). Көдээ ажыл-­ аг­ый адырындан аӊгыда, өске адырларда тыва дылдыӊ ажыг­лалы барык чок. Ол дээрге кадык камгалал, экономика, банк ажылы, транспорт, садыг адыр­лары болуп турар. Янзы-бүрү яамылар болгаш албан черлери ажыл-чорудулгазын, албан документациязын чүгле орус дыл кырында чорудуп турар. Оларның чон-биле албан-херек харылзажылгазында орус болгаш тыва дылдар чергелештир хереглеттинип турар. Ук байдал тыва дылда адыр аайы-биле тускай терминнер доктааттынып шинчилеттинмээнинден болгаш албан-херек стилиниң сайзыраваанындан тургустунуп келген. Ынчангаш бо ажылды идепкейжидер талазы-биле дыл эртемденнериниӊ болгаш ук адырларда тускай мергежилдиг ажылдакчыларның демнежип, тускай терминнер сөстүктери тургузары болгаш тыва дылдыӊ албан-херек стилин сайзырадыры чугула.

10. **Албан** **ёзузу-биле доктааттынмаан адырларда**. Төрээн дылын билири чугула деп бот-минниишкин тыва ниитилелде кошкак болуп турарын хайгааралдар бадыткап турар. Тыва дылдыӊ байдалы, ооң ниитилелде туружу өскерли бергенин хоорай чурттакчыларындан, бичии чаштардан, элээдилер болгаш аныяк-өскенден хайгаарап болур. Суур чер чурттакчыларыныӊ хүн бүрүнүң амыдыралында, өг-бүле иштинде салгалдарның аразында харылзажылгазының дылы – тыва дыл болуп чорааны билдингир. Ынчалза-даа сөөлгү үеде Интернет болгаш массалыг информация чепсектери хүн бүрү амыдыралда хөй черни ээлеп турар апарганының, ылаңгыя аныяк-өскенниң калбаа-биле ук четкилерде хаара туттунуп турарының уржуу база Интернетте тыва дыл кырында массалыг информация херекселдериниң сайзыравааны-биле аныяк тыва салгал орус дылче шилчип турарын хайгаарап болур. Шак ынчалдыр төрээн дылдың салгалдан салгалче дамчыыр анаа чуруму айыыл кырында келген болуп турар. Бо бүгү тыва дылдыӊ келир үеде хумагалаттынып артарынга чигзинчиг байдалды тургузуп, тыва дылдыӊ ниитилелде чугулазын кудуладып турар (Бавуу-Сюрюн, 2021, 441). Оон аңгыда, школа доозукчуларының орус дылда албан дужаар шылгалдазын бодап, хөй ада-ие орус дылга өөредилге чорудар болгаш орус дылга өөренир класстарже ажы-төлүн калбаа-биле киирип турар.

2009 чылда ЮНЕСКО-нуӊ чоруткан шинчилели ёзугаар тыва дыл делегейниӊ чиде берип болгу дег дылдарының санынче кирген. Тыва дылдыӊ Тыва Республикада ажыглалы кызаалап, эдилекчилериниӊ саны эвээжеп турары тодараттынган. Амгы делегейде чаӊгыс аай болурунуӊ шимчээшкининиң (глобализацияның) салдары, суурлардан хоорайларже көжүп, тыва чоннуң чаңчылчаан амыдыралындан хоорлуп турары өзүп орар салгалдарга, аныяк-өскенге төрээн дылыныӊ үнезиниң кудулай бээринге, тыва дылдың ниитилелге быжыг туружу кошкап, чиде бээриниң кырында келген. Ынчангаш чоннуң тыва дылга сонуургалын, ооң үнезин бедидери-биле, өгбелеривистиң арттырып берген өнчүзүн кадагалап, сайзырадырынче бүгү талалыг идепкейлиг күжениишкиннерни чорудар.

Ынчангаш үстүнде айыттынган барымдаалар амгы нии­тилелге тыва дылды чогумчалыг ажыглаарының болгаш сайзырадырының талазы-биле системниг ажыл чорудулганы негеп турар. Бо айтырыгларны республиканыӊ күүседикчи болгаш эрге-хоойлу органнары, эртемниң болгаш өөредилгениң албан черлери болгаш каттыжылгалары, бүдүн чон шыңгыы кичээнгейге алыры чугула. Россия Федерациязыныӊ демократтыг туружу национал чоннарныӊ дылдарынга хамаа­рыштыр оларның деӊ эргелиг ажыглалын магадылап турар. Дыл айтырыы дээрге тайбың байдалдың, күрүнеде айыыл чок чоруктуң болгаш национал политиканыӊ чугула кезээ.

**III. Эчис сорулгалар, шиит­пирлээр айтырыглар, кол угланыышкыннар**

**Сорулгазы**: ниитилел амыдыралының, ажыл-агыйның бүгү адырларынга тыва дылдың хүлээлгелерин делгемчидер, ооң сайзыралын күрүне деңнелинге деткиир тускай хемчеглерни ажылдап кылыры.

Эчис сорулганың кол **шиитпирлээр айтырыглары**:

тыва дылды камгалап кадагалаарының болгаш Тыва Рес­публикага ийи талалыг тыва–­орус, орус–тыва билингвизмни сайзырадырының хемчеглеринге күрүнениң хоойлу-дүрүм болгаш саң-хөө талазы-биле деткимчезин магадылаар;

Тыва Республикага тыва дылдың ниитилел хүлээлгелерин бүрүн күүседирин чедип алырынга таарымчалыг байдалдарны тургузар;

тыва чоннуң төрээн дылын чидирип эгелээн байдалын доктаадыр болгаш ажы-төлге төрээн тыва дылын дамчыдып бээриниң чогумчалыг байдалдарын катап тургузар.

Эчис сорулгаларны чедип алырда, дараазында угланыышкыннар аайы-биле чугула **ажылдарны** чорудар:

1. **Хоойлужудулга адырында**:

1) тыва дылдың хоойлуда көрдүнген хүлээлгелериниң күүселдезин хандырар;

2) тыва дылды болгаш тыва–орус, орус–тыва ийи талалыг билингвизмни хоойлу талазы-биле деткиириниң хевирлерин ажылдап кылыр болгаш сайзырадыр;

3) Тыва Республиканыӊ девискээринге тыва, орус дылдарны деңзигүүрлүг ажыглаарын хоойлужудулга ажыл-чорудулгазы таварыштыр хандырар.

2. **Күрүне болгаш** **тус чер башкарылга адырында**:

1) тыва дылды болгаш тыва–орус, орус–тыва ийи талалыг билингвизмни сайзырадыр талазы-биле дылдар политиказын боттандырарынга күрүне-ниитилел механизмнерин ажыглаар;

2) Күрүне программаларында көрдүнген тыва дылды, ийи талалыг тыва–орус, орус–тыва билингвизмни сайзырадыр хемчеглерниң, ажылдарның акшаландырыышкынын бүрүнү-биле хандырар;

3) күрүнениӊ эрге-чагырга органнарыныӊ, тус чер чагыр­галарының ажылынга, ооӊ иштинде албан ёзу доктаал-саа­вырларын тургузарынга, хөй чон ортузунга хемчеглер эрттирерде, тыва дылдың ажыглалын идепкейжидер;

4) тыва дылды күрүне дылы база албан ёзу дылы кылдыр күрүне болгаш тус чер албан-хаакчыларынга өөредир байдалдарны тургузар;

5) тыва дыл башкызыныӊ социал эрге-байдалын бедидер талазы-биле хемчеглерни ажылдап кылыр;

6) тыва дылды сайзырадыр талазы-биле тус чер программаларын ажылдап кылыр база боттандырар;

7) тус черниң дыл политиказыныӊ ажыл-чорудулгазын боттандырарынга хөй-ниитини калбаа-биле хаара тудуп киириштирер;

8) тус чер девискээрлеринге Тыва Республиканыӊ тыва, орус күрүне дылдарыныӊ иелдирзин ажыглаар ийи дылдыг байдалдарны тургузар.

3. **Өөредилге адырында**:

1) эге болгаш ниити өөредилгеге төрээн (тыва) дыл өөредилге дылы болур база төрээн (тыва) дылды, чогаалды өөредиринге хөй шактар көрдүнген өөредилге планнарын шилип ап тургаш, хөй дылдыг школаныӊ концепциязын ажылдап кылыр болгаш ону сайзырадыр байдалдарны тургузар;

2) школа назыны четпээн уругларныӊ өөредилге албан черлеринге тыва дылды кижизидилге болгаш өөредилге дылы кылдыр ажыглаар байдалдарны тургузар;

3) өөредилгениӊ бүгү чадаларынга тыва дылды төрээн дылы болгаш күрүне дылы кылдыр өөрениринге чогуур байдалдарны тургузар;

4) школа назыны четпээн уругларныӊ өөредилге албан черлеринге тыва дылды өөредилгениӊ болгаш кижизидилгениӊ дылы кылдыр ажыглаарынга; төрээн (тыва) дылды ниити өөредилге албан черлериниӊ 1–4 класстарыныӊ өөредилге дылы кылдыр ажыглаарынга; ол ышкаш ниити өөредилге албан черлериниӊ 5–11 класстарынга төрээн (тыва) дылын өөредир эртем кылдыр кииргени-биле чергелештир, төрээн (тыва) дылын өөредир болгаш өөренир класстарга ажыглаарынга таа­рыштыр кылдынган өөредилге-методиктиг комплектилерни белеткээр;

5) дидактиктиг шугумнарның долу ажыглалын хандырары-биле национал-регионалдыг кезектиң электроннуг курлавырларын тургузар;

6) делегейниӊ дылдар өөредир методикаларынга болгаш IT-технологиялар талазы-биле амгы үениӊ чедиишкиннеринге даянып, тыва дылдыӊ литературлуг нормаларынга өөредир чаа арга-методтарны ажылдап кылыр;

7) уругларны кайы дылга (орус, тыва) өөредирин болгаш төрээн дылын кандыг деңнелге өөренирин тодарадып, медерелдии-биле шилииринге дузалаар сорулга-биле төрээн дылын билириниң деңнелин тодарадыр чедимчелиг методикаларны ажылдап кылыр;

8) школа назыны четпээн уругларныӊ өөредилге албан черлеринге кижизидилге ажылын дылдың эдилекчизиниӊ төрээн дылын барымдаалап, «Чаӊгыс дыл – чаӊгыс кижизидикчи башкы» деп методиканы ажыглалга киирер;

9) аӊгы-аӊгы назы-харлыг улуска, уругларга болгаш аныяк-өскенге тыва дылды өөренир электроннуг өөредилге курлавырларны чогаадып тургускаш, Интернет четкизинге салыр;

10) өөредилге албан черлерин бедик мергежилдиг башкы кадрлар-биле хандырар;

11) немелде өөредилге шугуму-биле (бөлгүмнер, секциялар, тыва дылдыг чайгы лагерьлер дээш оон-даа өске) тыва дылдың, культураның долу хүрээлелин хандырган кижизидилге, өөредилге программаларын ажылдап кылып, боттандырар;

12) тыва дыл болгаш чогаал талазы-биле бүгү Россия чергелиг олимпиада шимчээшкинин деткиир;

13) ада-иелер ортузунга төрээн (Тыва) дылынга хүндүткелдиг хамаарылганы чедип алыр, ооң амыдыралга ужур-утказын болгаш үнезин бедидер талазы-биле тайылбыр ажылдарын чорудар.

4. **Эртем адырында:**

1) тыва дылдың чидиг айтырыгларын дыл политиказының бир кезээ кылдыр билип, эртем талазы-биле шинчилээр;

2) дыл политиказының эртем болгаш эксперт хандырылгазын күрүне деңнелинге деткиирин чедип алыр хемчеглерни боттандырар;

3) амгы үениң байдалынга, негелделеринге дүүштүр тыва дыл талазы-биле шинчилелдерниң онза чугула угланыышкыннарын база чидиг айтырыгларын тодарадыр болгаш ук чугула айтырыгларынга хамаарыштыр шинчилелдер чорудар;

4) тыва дылдың чаа эртем «Грамматиказын» белеткээр;

5) тыва дылды хөй культуралыг (дылдарлыг) ниитилелге өөредириниң методикаларын эртем талазы-биле шинчилеп кылыр;

6) стилистиканы болгаш тыва дылче очулганы эртем талазы-биле шинчилээр;

7) тыва дылдың амгы байдалын болгаш сайзыралының угланыышкыннарын өөренип көөр – тыва дылдың аңгы-аңгы эдилекчилериниң харылзажыр­да ажыглаар негелделерин шинчилээш, алган түңнелдерге дүүштүр эртем барымдаалыг сүмелерни ажылдап кылыр;

8) ниитилелдиң амыдыралының адырларының аайы-биле тыва дылдың тускай терминнер сөстүктерин белеткээр.

5. **Массалыг информация чепсектериниң (МИЧ) адырында:**

1) тыва дылда массалыг информация чепсектериниң сайзыралынга болгаш нептерээринге таарымчалыг байдалдарны тургузар;

2) тыва дылда теле-радио­дамчыдылгаларның болгаш оларның хаара тудар дыңнакчыларының санын көвүдедир, аңгы-аңгы дыңнакчыларны болгаш көрүкчүлерни хаара тудар чаа каналдарны, студияларны деткиир;

3) тыва дылда информация­биле ажылдап турар журналис­терниң мергежилин бедидер;

4) МИЧ-тиң тускай терминнерин чыырынга болгаш оларны тыва дылче очулдурар тускай ажылдарны кылып чорудар;

5) кожууннарда тыва дылдыг МИЧ-терни деткиир, оларның санын көвүдедиринге идиг бээр;

7) МИЧ таварыштыр тыва дыл болгаш культураны делгередир.

6. **Культура, уран чүүл болгаш ном үндүрүлгези:**

1) тыва дылдың ажыглалын хөй чон чыылган культурлуг хемчеглерге идепкейжидер;

2) тыва дылды нептередип турар национал, чоннуң театрларын, литературлуг музейлерни, уругларның уран чүүл коллективтерин, уран чүүл каттыжыышкыннарын деткип сайзырадыр;

3) «Найырал бажыңы», «Дыл уязы» дээн ышкаш тыва, орус чоннарның дылын, культуразын нептередир культура болгаш өг-бүле төптерин суурларга ажыдар;

4) тыва тоол ыдар чаагай чаңчылды катап сергедир;

5) тыва дыл болгаш культураны нептередир ажылды чон аразынга чорудар;

6) уруглар киностудиязын ажыдып, уругларга тыва кино кылыр ажылды деткип сайзырадыр;

7) тыва дылче кинолар болгаш мультфильмнерни очулдургаш, көргүзер;

8) культура адырынга ха­-маа­р­­­жыр терминнерни чыггаш, тыва дылче очулдурар, терминология ажылын чорудар.

7. **Шажын-чүдүлге болгаш сагыш-сеткил сайзырадыр адырда:**

1) тыва чоннуң үндезин культуразының үнелиг чүүлдеринге даянып, шажын-философчу чырыдыышкынны чорудар база мөзү-шынар бедидер, сагыш-сеткил кижизидилгезинге хамаарышкан хемчеглерни эрттирер;

2) шажынчы болгаш сагыш-сеткил кижизидилгезинге хамааржыр литератураны тыва дылче очулдурарын деткиир, сайзырадыр;

3) шажын терминнерин чыып, тыва дылче очулдурар ажылды чорудар.

8. **Амгы үениң медээ-харылзаа технологияларының** адырында:

1) тыва дылды чурагайжыдар болгаш интернет-делгеминге ооң ажыглалын калбартыр;

2) амгы үениң чурагайлыг технологияларын тыва дылдың сөстүктерин, очулдурукчузун, шын бижилге системазын, чугаа синтезаторун, чугаа тодарадык­чызын, тыва дылдың Национал корпузун тургузуп кылырынга ажыглаар;

3) тыва дылды Интернет-харылзажылгазының дылы кылдыр деңнелин көдүрер;

4) тыва дылдың чурагайлыг чепсек-херекселдерин Интернет-корпорацияларның продуктуларынга ажыглап киирер;

5) Делегей четкизинге хөй хереглекчилерни хаара тудар тыва дылды өөредир чепсек-херекселдерни тургузуп кылыр.

9. **Өске албан ёзузу-биле доктааттынган адырларда** (көдээ ажыл-агый, кадык камгалал, экономика, транспорт, садыг болгаш оон-даа өске адырларда):

1) ажыл-агый, бүдүрүлге болгаш албан черлеринге, коллективтерге тыва дылдыӊ ажыг­лалын деткиир;

2) аңгы-аңгы адырларга хамааржыр терминнерни чыып, терминология ажылын чорудар;

3) республиканың ниитилел амыдыралынга тыва дылдыӊ хүрээлеңин тургузар;

4) албан черлериниӊ сайтыларынга медээлерин тыва, орус ийи дылдарга дамчыдар;

5) хуу сайгарлыкчылар, хуу бүдүрүкчүлер боттарыныӊ Тыва Республика иштинге бүдүрген барааннарының дугайында та­йылбырны тыва, орус дылдарга бээр.

10. **Албан** **ёзузу-биле доктааттынмаан адырларда**:

1) ада-иелерге төрээн (тыва) дылын ажы-төлүнге дамчыдарының чугулазын билиндирер;

2) чаа салгалдарга төрээн (тыва) дылын дамчыдарынга амгы технологияларны ажыг­лаар байдалдарны тургузар;

3) ниитилелдиң амыдыралынга тыва дылдыӊ хүрээлеңин делгеми-биле тургузар.

**IV. Эчис сорулгаларны боттандырарда, ажыглаар хемчеглер**

Эчис сорулгаларны чедип алырда, дараазында хемчеглерни чорудар:

Тыва Республикада тыва дылды деткиир, камгалаар база хөгжүдеринче угланган нормативтиг эрге-хоойлу актыларын хүлээп алыр;

бөгүнгү хүнде ажылдап турар тыва дылдың Күрүне программазын эдип-чазап, тыва дылдың хөгжүлдезин дет­киир, тыва–орус, орус–тыва ийи талалыг билингвизмни Тыва Рес­публикага сайзырадыр талазы-биле 2024–2028 болгаш 2029–2033 чылдарда боттандырар беш-беш чыл хуусааларлыг чаа Күрүне программаларын хүлээп алыр;

3) Тываның күрүне университединге школа назыны четпээн болгаш эге ниити өөредилге назылыг уругларны ийи (тыва, орус) дылга деңге кижизидип, өөредиринче угланган, тыва дыл, чогаалды өөредир мурнакчы методикаларны шиңгээдип алган бедик мергежилдиг башкы кадрларны белеткээр;

4) Тываның күрүне университединге дараазында өөредилге программаларын ажылдап кылыр:

- Педагогика өөредилгезинде (ийи профильге белеткээр) «Школа мурнунда эге өөредилге» база «Төрээн (тыва) дыл, литература»;

- Педагогика өөредилгезинде (ийи профильге белеткээр) «Эге өөредилге» база «Төрээн (тыва) дыл, литература»;

- Педагогика өөредилгезинде (ийи профильге белеткээр) «Тыва дыл (ийи дугаар дыл кылдыр)» база «Орус дыл»;

- «Амыдыралга ажыглаар филология. Очулга (тыва-орус база орус-тыва очулга)»

- Педагогика өөредилгезинде (ийи профильге белеткээр) «Логопедия» база «Төрээн (тыва) дыл»;

5) Өөредилге дылы кылдыр тыва дыл доктааттынган өөредилге черлери болгаш класстарга «Тыва дыл (төрээн дыл кылдыр өөредир)», «Тыва литература», «Хүрээлел», «Тываның географиязы», «Тываның төөгүзү» деп номнарны; өөредилге дылы кылдыр орус дыл доктааттынган өөредилге черлери болгаш класстарга «Тыва дыл (күрүне дылы кылдыр өөредир)» деп өөредилге-методиктиг комплекстерни ажылдап кылыры-биле, Национал школа хөгжүдер институттуң чанынга эртем ажылдакчылары болгаш башкыларның каттыжыышкыннарын тургузар;

6) тыва дылды эртем талазы-биле шинчилээринге эртем организацияларын бедик эртемниг кадрлар-биле хандырар;

7) очулга ажыл-чорудулгазын хөгжүдер талазы-биле Күрүне программазын хүлээп алыр;

8) Кызыл хоорайга болгаш кожууннарга республика болгаш тус чер чергелиг национал гимназиялар болгаш лицейлер ажыдар;

9) тыва дыл, чогаал, аас чогаал, очулга талазы-биле эртем шинчилелдерин, шинчилел ажылдарының түңнелдерин (монографияларны база өске-даа эртем ажылдарын) парлап үндүрерин грантылар-биле деткиир;

10) тыва дылдың сайзыралы, ужур-утказын бедидер болгаш нептередир талазы-биле ажыл чорударынга хамаатыларны, хѳй-ниити каттыжылгаларын грантылар-биле деткиир;

11) тыва дылда чечен чогаалдарны (оларның иштинде уругларга болгаш элээдилерге чечен чогаалдарны) парлап үндүрерин грантылар-биле деткиир;

12) тыва дылда бижип турар аныяк авторларны грантылар-биле деткиир;

13) чаштарга чогаалдар (ооң иштинде хөгжүмнүг-даа) бижип турар аныяк авторларны грантылар-биле деткиир;

14) улус чогаадылгазының үндезин хевирлерин сайзырадып, чогаадылга ажылын чорудуп турар салым-чаяанныг уругларны болгаш элээдилерни деткиир;

15) делегейниң болгаш ада-чурттуң шилиндек чогаалдарын тыва дылче болгаш тыва литератураның шылгараңгай чогаалдарын орус дылче литературлуг очулгазынга идиг бербишаан, деткиир;

16) тыва дылды, чогаалды, культураны камгалавышаан, хөгжүдүп турар ажыл-чорудулгалыг хөй-ниитиниң болгаш өске-даа албан черлериниң, эки турачы хамаатыларның шимчээшкиннериниң кады чоруткан төлевилелдерин база хемчеглерин боттандырарда, кады ажылдажылганы чорудар;

17) тыва дылды камгалаар болгаш хөгжүдер талазы-биле янзы-бүрү хевирлиг коммерция­дан дашкаар албан черлерин хөгжүдер;

18) тыва дылды деткиир болгаш хөгжүдер тускай фондуну тургузар;

19) төрээн (тыва) дылды хөгжүдер болгаш камгалаар Күрүне Чөвүлелин тургузар;

20) Тыва Республикага ук Эчис сорулгаларны боттандырарынга информастыг болгаш аналитиктиг деткимчени көргүзер.

**V. Түӊнел чүүлдер**

Эчис сорулгаларны хөй-нии­тиниӊ болгаш республикада дылдар болгаш тыва дылдыӊ байдалын калбаа-биле сайгарып көрүп турар харыысалгалыг институттарныӊ саналдарын барымдаалап хүлээп алыр.

Ук Эчис сорулганың боттанып турарының ниити удуртулгазын, хыналдазын Тыва Респуб­ликада дылдар политиказыныӊ Күрүне Чөвүлелинге дагзыр. Эчис сорулгаларның күүселдезиниӊ түӊнелдерин сайгарган хыналданы харыысалгалыг яамылар болгаш ведомстволар чылдыӊ-на сентябрь–октябрь айларда албан ёзу-биле доктааткан Тыва дыл хүнүнүң (ноябрь 1) бетинде эрттирер. Эчис сорулгаларныӊ күүселдезиниӊ дугайында ниити отчетту Тыва Республикада дылдар политиказыныӊ Күрүне Чөвүлелиниң удуртукчузу чыл санында Тыва дыл хүнүнде (ноябрь 1-де) илеткээр.

Эчис сорулгаларның боттанып турарының хыналдазының түӊнелдеринге даянып, Тыва Республиканыӊ Чазааныӊ шиитпири-биле ук Эчис сорулгаларны эдип-чазап болур.

Ук Эчис сорулгаларныӊ күжүн 2033 чыл-биле кызыгаар­лаар. Айыттынган хуусаа эрткенде, ону кылып чоруткан ажылдарның түӊнелдерин барымдаалавышаан, чаа Эчис сорулгаларны азы тодаргай дүрүмнерлиг, сорулгалары салдынган болгаш кылыр ажылдары тодараттынган, ажыл-чорудулгазы тодаргай угланыышкынныг, үе-хуусаазы айыттынган аӊаа дөмей документини хүлээп алыр.